Document ID: 32013R0964

KOMISSION TÄYTÄNTÖÖNPANOASETUS (EU) N:o 964/2013,
annettu 9 päivänä lokakuuta 2013,
neuvoston asetuksessa (EY) N:o 73/2009 säädettyjen suorien tukien mukautusasteesta kalenterivuodeksi 2013
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (1) ja erityisesti sen 18 artiklan 4 kohdan,
on kuullut maatalousrahastojen komiteaa,
sekä katsoo seuraavaa:
(1)
Neuvoston asetuksen (EY) N:o 73/2009 (2) 11 artiklan 1 kohdassa säädetään, että yhteisen maatalouspolitiikan (YMP) markkinoihin liittyvien menojen ja suorien tukien rahoittamiseen käytettävien määrien on varainhoitovuonna 2014 oltava neuvoston Euroopan unionin toiminnasta tehdyn sopimuksen, jäljempänä ’perussopimus’, 312 artiklan 2 kohdan mukaisesti hyväksymän asetuksen soveltamiseksi vahvistettujen vuotuisten enimmäismäärien mukaiset. Asetuksen (EY) N:o 73/2009 11 artiklan 1 kohdassa säädetään myös, että suorien tukien mukautuksesta (rahoituskuri) on päätettävä silloin, kun suorien tukien ja markkinoihin liittyvien menojen rahoittamiseen liittyvät ennusteet, korotettuina kyseisen asetuksen 10 c ja 136 artiklan soveltamisesta johtuvilla määrillä ja ennen kyseisen asetuksen 10 a artiklan soveltamista ottamatta huomioon 300 000 000 euron marginaalia, osoittavat vuotuisen enimmäismäärän ylittyvän. Asetuksen (EY) N:o 73/2009 11 artiklan 2 kohdan mukaisesti Euroopan parlamentin ja neuvoston oli päätettävä kyseisestä mukautuksesta viimeistään 30 päivänä kesäkuuta.
(2)
Komission talousarvioesityksessä vuodeksi 2014 vahvistettujen suorien tukien ja markkinoihin liittyvien menojen ennusteet ovat osoittaneet, että rahoituskuri on tarpeen. Talousarvioesitystä laadittaessa on otettu huomioon rahoituskurista johtuva 1 471,4 miljoonan euron määrä, johon sisältyy maatalousalan kriisivarausta koskeva määrä. Asetuksen (EY) N:o 73/2009 liitteessä I luetelluille suorille tuille on sen vuoksi vahvistettava mukautusaste.
(3)
Komissio hyväksyi 25 päivänä maaliskuuta 2013 ehdotuksen Euroopan parlamentin ja neuvoston asetukseksi (3) asetuksessa (EY) N:o 73/2009 säädettyjen suorien tukien mukauttamisasteesta kalenterivuodeksi 2013. Euroopan parlamentti ja neuvosto eivät olleet päättäneet kyseistä mukautusta viimeistään 30 päivänä kesäkuuta, kuten asetuksen (EY) N:o 73/2009 11 artiklan 2 kohdassa edellytetään. Asetuksen (EY) N:o 1290/2005 18 artiklan 4 kohdan mukaisesti komission on vahvistettava kyseiset mukautukset, jos niitä ei ole vahvistettu viimeistään 30 päivänä kesäkuuta.
(4)
Neuvoston asetusta monivuotisen rahoituskehyksen vahvistamisesta Euroopan unionin toiminnasta tehdyn sopimuksen 312 artiklan 2 kohdan nojalla ei ole vielä annettu. Sen vuoksi olisi varotoimenpiteenä käytettävä edellä mainitun mukautuksen laskemiseksi varainhoitovuotta 2014 koskevaa 44 130 miljoonan euron vuotuista enimmäismäärää vuosien 2014-2020 monivuotista rahoituskehystä koskevan 27 päivänä kesäkuuta 2013 saavutetun Euroopan parlamentin, neuvoston puheenjohtajan ja komission välisen poliittisen yhteisymmärryksen mukaisesti.
(5)
Asetuksen (EY) N:o 1290/2005 18 artiklan 5 kohdan mukaisesti neuvosto voi komission sen käytettävissään olevien uusien seikkojen perusteella tekemästä ehdotuksesta viimeistään 1 päivänä joulukuuta 2013 mukauttaa mukautusastetta. Jos käytettävissä on uusia seikkoja, komissio ehdottaa mukautusasteen mukauttamista syksyllä vuoden 2014 talousarvioesityksen oikaisukirjelmän yhteydessä ja ottaa huomioon käytettävissään olevat uudet seikat. Neuvosto voi sen jälkeen mukauttaa mukautusastetta viimeistään 1 päivänä joulukuuta 2013.
(6)
Pääsääntöisesti viljelijälle, joka jättää suoria tukia koskevan tukihakemuksen tietylle kalenterivuodelle (N), maksetaan tuet tiettynä varainhoitovuodelle (N + 1) sijoittuvana maksamisajanjaksona. Jäsenvaltioilla on kuitenkin mahdollisuus tietyin rajoituksin suorittaa viljelijöille maksuja kyseisen maksamisajanjakson päätyttyä. Tällaisia maksuja saatetaan suorittaa seuraavana varainhoitovuonna. Kun rahoituskuria sovelletaan tiettyyn kalenterivuoteen, mukautusastetta ei pitäisi soveltaa maksuihin, joita koskevat tukihakemukset on jätetty muina kalenterivuosina kuin sinä, johon rahoituskuria sovelletaan. Viljelijöiden tasavertaisen kohtelun varmistamiseksi on asianmukaista säätää, että mukautusastetta sovelletaan ainoastaan maksuihin, joista on jätetty tukihakemus sinä kalenterivuonna, johon rahoituskuria sovelletaan, riippumatta siitä, milloin maksu viljelijälle suoritetaan.
(7)
YMP:n uudistuksesta päästiin poliittiseen yhteisymmärrykseen 26 päivänä kesäkuuta 2013, ja sen mukaisesti on päätetty, että rahoituskuria sovelletaan 2 000 euroa ylittäviin suoriin tukiin. Lisäksi on päätetty, että varainhoitovuoden lopussa mahdollisesti käyttämättä olevat määrärahat maksetaan seuraavana vuonna takaisin viljelijöille, joihin sovelletaan rahoituskuria. Johdonmukaisuuden vuoksi on aiheellista vahvistaa sama enimmäismäärä tuleviksi vuosiksi. Rahoituskuria olisi sovellettava samalla tavoin kalenterivuoteen 2013, jotta säilytettäisiin johdonmukaisuus siihen nähden, mitä on päätetty soveltaa tulevaisuudessa. Sen vuoksi on aiheellista säätää, että mukautusastetta sovelletaan vain 2 000 euroa ylittäviin määriin.
(8)
Asetuksen (EY) N:o 73/2009 11 artiklan 3 kohdassa säädetään, että sovellettaessa kyseisen asetuksen 121 artiklassa vahvistettua tukien lisäystä koskevaa aikataulua kaikkiin kyseisen asetuksen 2 artiklan g alakohdassa tarkoitetuissa uusissa jäsenvaltioissa myönnettäviin suoriin tukiin, rahoituskuria ei pitäisi soveltaa uusiin jäsenvaltioihin ennen sen kalenterivuoden alkua, jolloin uusissa jäsenvaltioissa sovellettavien suorien tukien taso on vähintään yhtä suuri kuin muissa kuin uusissa jäsenvaltioissa kyseisenä ajankohtana sovellettava tällaisten tukien taso. Koska Bulgariassa ja Romaniassa suoriin tukiin sovelletaan yhä kalenterivuonna 2013 tukien lisäystä koskevaa aikataulua, tässä asetuksessa vahvistettua mukautusastetta ei pitäisi soveltaa viljelijöille näissä maissa maksettaviin tukiin.
(9)
Asetusta (EY) N:o 73/2009 on mukautettu Kroatian liittymisasiakirjalla. Koska Kroatiaan sovelletaan kalenterivuonna 2013 asetuksen (EY) N:o 73/2009 121 artiklassa säädettyä tukien lisäystä koskevaa aikataulua, tässä asetuksessa vahvistettua mukautusastetta ei pitäisi soveltaa viljelijöille Kroatiassa maksettaviin tukiin,
ON HYVÄKSYNYT TÄMÄN ASETUKSEN:
1 artikla
1. Asetuksen (EY) N:o 73/2009 2 artiklan d alakohdassa tarkoitettujen viljelijöille myönnettävien suorien tukien määriä, jotka ylittävät 2 000 euroa ja joista on jätetty tukihakemus kalenterivuoden 2013 osalta, vähennetään 4,001079 prosenttia.
2. Edellä 1 kohdassa säädettyä vähennystä ei sovelleta Bulgariaan, Romaniaan ja Kroatiaan.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä lokakuuta 2013.

Labels: 15
6